Claus Hjort Frederiksen (V), 2003-05-13:
Regeringen er ligesom Socialdemokratiet og Det Radikale Venstre optaget af at nedbringe den stigende dimittendledighed.
Det er meget vigtigt, at de ledige kommer hurtigt og direkte i arbejde for at undgå kompetencetab.
Med gennemførelse af den beskæftigelsesreform, som blev aftalt under overskriften »Flere i arbejde«, også med Socialdemokratiets og Det Radikale Venstres deltagelse, er der skabt et godt grundlag for at sætte aktivt og målrettet ind mod ledigheden for alle grupper på arbejdsmarkedet, også ledige akademikere.
Reformen, som for tiden behandles af Folketinget, vil betyde, at der nu endelig kan virkeliggøres en omfattende forenkling af beskæftigelsesindsatsen til gavn for de ledige, men så sandelig også til gavn for de virksomheder, som spiller en central rolle i bekæmpelse af ledigheden.
Mere end 30 ordninger, herunder 18 forskellige løntilskudsordninger, forenkles til 3 redskaber, der kan kombineres fleksibelt afhængig af henholdsvis de lediges behov og virksomhedernes behov.
Med forenklingen er der den nødvendige bredde og fleksibilitet i redskabsviften til, at isbryderlignende ordninger kan rummes inden for de nye redskaber.
»Flere i arbejde« betyder også, at andre aktører skal ind og varetage brede dele af beskæftigelsesindsatsen.
Regeringen er enig med Socialdemokratiet og Det Radikale Venstre i, at der er behov for en målrettet indsats for at nedbringe akademikerledigheden.
Men regeringen er uenig i, at der er behov for nye redskaber eller ordninger i forhold til særlige målgrupper.
Der er derimod behov for en landsdækkende og tværregional beskæftigelsesindsats for at få de ledige dimittender i arbejde, der bygger på de nye muligheder med »Flere i arbejde«.
Ligesom der er behov for, at andre aktører i langt større omfang får mulighed for at varetage indsatsen. Regeringen har derfor taget en række initiativer.
Sammen med Akademikernes Centralorganisation har regeringen taget initiativ til en handlingsplan mod den stigende akademikerledighed.
Handlingsplanen er landsdækkende og vil blive gennemført tværregionalt med afsæt i de tre netværk omkring akademikerledighed, som er forankret i Arbejdsformidlingen Storkøbenhavn, Arbejdsformidlingen Århus og Arbejdsformidlingen Fyn.
Et af de ni temaer i handlingsplanen er en offensiv indsats for at få flere dimittender ansat i mindre virksomheder baseret på en kombination af redskaberne i »Flere i arbejde«.
Et andet tema er, at andre aktører i langt større omfang skal ind og varetage indsatsen over for de langvarigt uddannede.
Der skal en nytænkning og specialiseret indsats i gang, som skal give nogle resultater i beskæftigelsesindsatsen.
Den landsdækkende handlingsplan er ved at blive konkretiseret i et samarbejde mellem regionerne centreret omkring de store universitetsbyer.
Vi har med et bredt flertal lavet en reform af beskæftigelsesindsatsen, som trådte i kraft i januar i år.
Reformen er kendetegnet ved en omfattende forenkling af redskaberne.
Regeringen mener ikke, at der er grundlag for at sætte forenklingen over styr.
En målrettet indsats for at nedbringe dimittendernes ledighed kan gennemføres inden for rammerne af de eksisterende redskaber.
De nyskabende elementer i indsatsen over for akademikerledigheden skal ikke være nyordninger.
Det skal være en landsdækkende, tværregional tilgang, fordi dimittendledigheden er skævt fordelt geografisk, og det skal være en langt større inddragelse af andre aktører, som skal gennemføre en specialiseret indsats.
Regeringen indstiller derfor det fremsatte beslutningsforslag til forkastelse.